《陈忠悯公遗像》
清代·沈维鐈

将军龙虎姿，见知李忠毅。驻师吴淞江，东南半壁系。

逆锋何狓猖，勇气弥奋厉。古有凿凶门，况已置死地。

一朝将星沈，海水烽烟沸。清入胡逍遥，苻离遂惊溃。

坐看金缯盟，洒遍英雄泪。我今瞻遗像，余怒犹裂眦。

燀赫五雷神，威风震百世。由来生天人，不愧忠孝字。

关张岂无命，段颜达其志。咄哉偷生徒，武刚车自卫。

作者简介：（1779—1849）浙江嘉兴人，字子彝，一字鼎甫，号小湖。嘉庆七年进士。授编修，历司业、洗马，与修《全唐文》、《一统志》，纂辑《秘殿珠林》、《石渠宝笈》。道光时，官至工部左侍郎。